Document ID: 32003D0403

Απόφαση του Συμβουλίου
της 26ης Μαΐου 2003
σχετικά με την τροποποίηση της απόφασης 2003/17/ΕΚ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες
(Κείμενο που παρουσιάζει ενδιαφέρον για τον ΕΟΧ)
(2003/403/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(1), και ιδίως το άρθρο 16 παράγραφος 1,
την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά(2), και ιδίως το άρθρο 16 παράγραφος 1,
την οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά ελαιούχων και κλωστικών φυτών(3), και ιδίως το άρθρο 20 παράγραφος 1,
την πρόταση της Επιτροπής,
Εκτιμώντας τα ακόλουθα:
(1) Το Συμβούλιο, με την απόφασή του 2003/17/ΕΚ(4), διαπίστωσε ότι οι καλλιεργητικοί έλεγχοι που διενεργούνται σε ορισμένες τρίτες χώρες σε σποροπαραγωγικές καλλιέργειες ορισμένων ειδών και σε σπόρους που παράγονται σε ορισμένες τρίτες χώρες πληρούν τους όρους που ορίζονται στις οδηγίες 66/401/ΕΟΚ, 66/402/ΕΟΚ και 2002/57/ΕΚ και στην οδηγία 2002/54/ΕΚ του Συμβουλίου, της 13ης Ιουνίου 2002, περί εμπορίας σπόρων τεύτλων προς σπορά(5).
(2) Διαπιστώθηκε επίσης ότι στη Λιθουανία υπάρχουν, για ορισμένα είδη φυτών, κανόνες σχετικά με τον έλεγχο των σπόρων προς σπορά, οι οποίοι προβλέπουν επίσημους καλλιεργητικούς ελέγχους που πρέπει να διενεργούνται κατά τη διάρκεια της περιόδου παραγωγής των σπόρων προς σπορά.
(3) Οι κανόνες αυτοί προβλέπουν κατ' αρχήν ότι οι σπόροι προς σπορά είναι δυνατόν να πιστοποιούνται επίσημα και οι συσκευασίες τους να σφραγίζονται επίσημα σύμφωνα με τα συστήματα του ΟΟΣΑ για την πιστοποίηση των ποικιλιών των σπόρων προς σπορά που προορίζονται για διεθνές εμπόριο. Οι κανόνες προβλέπουν επίσης δειγματοληψίες και δοκιμές των σπόρων προς σπορά σύμφωνα με τις μεθόδους της διεθνούς ένωσης δοκιμών σπόρων προς σπορά (ISTA).
(4) H εξέταση αυτών των κανόνων και του τρόπου με τον οποίο εφαρμόζονται στη Λιθουανία έδειξε ότι οι καλλιεργητικοί έλεγχοι των σποροπαραγωγικών καλλιεργειών πληρούν τους όρους που ορίζονται στις οδηγίες 66/401/ΕΟΚ, 66/402/ΕΟΚ και 2002/57/ΕΚ. Οι εθνικές διατάξεις που διέπουν τους σπόρους προς σπορά που συγκομίζονται και ελέγχονται στη Λιθουανία παρέχουν τις ίδιες εγγυήσεις, όσον αφορά τα χαρακτηριστικά των σπόρων προς σπορά και τις ρυθμίσεις για την εξέτασή τους για την εξασφάλιση της αναγνώρισης των σπόρων προς σπορά, για τη σήμανση και για τον έλεγχό τους, με τις διατάξεις που εφαρμόζονται στους σπόρους προς σπορά οι οποίοι συγκομίζονται και ελέγχονται εντός της Κοινότητας, με την προϋπόθεση ότι πληρούνται επιπλέον όροι για τις σποροπαραγωγικές καλλιέργειες και τους παραγόμενους σπόρους προς σπορά, ιδίως όσον αφορά τη σήμανση των συσκευασιών.
(5) Συνεπώς, θα πρέπει να χορηγηθεί στη Λιθουανία η ισοδυναμία για ορισμένα είδη.
(6) Ως εκ τούτου, η απόφαση 2003/17/ΕΚ θα πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα Ι της απόφασης 2003/17/ΕΚ, παρεμβάλλεται η ακόλουθη εγγραφή μετά τη σειρά που αφορά τη Λετονία:
ΘΕΣΗ ΠΙΝΑΚΑ "
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 26 Μαΐου 2003.

Labels: 18
6